সংবাদমাধ্যমের একাংশে আজ ‘ওই ভিডিয়োর কপি’ বলে দাবি করে যা প্রকাশ করা হয়েছে, তাতে দেখা গিয়েছে, যথেষ্ট আলো-হাওয়া ঢোকে ১৫ বাই ২০ ফুটের ওই সেলে। তিনটি জানলা। তিনটি ভেন্টিলেটর। ছ’টি টিউবলাইট। ২০ ফুট উঁচু সিলিং থেকে ঝুলছে তিনটি পাখা। দেওয়ালে একটি এলইডি টিভিও। সেলের গরাদের বাইরে করিডরটিও বেশ আলোকজ্জ্বল। বাইরে ১৭.৫ মিটার হাঁটার জায়গায় জগিং বা ব্যায়াম করতেও বাধা নেই। মাল্যের আইনজীবী অভিযোগ এনেছিলেন, ভারতে জেলের কুঠুরিতে যথেষ্ট আলো-হাওয়া আসে না। ওখানে পাঠালে মাল্যের মানবাধিকার লঙ্ঘিত হবে। তার পরেই ওই জেলের যে সেলে মাল্যকে রাখার কথা ভাবা হচ্ছে তার ভিডিয়ো দেখতে চান বিচারক। এ নিয়ে প্রশ্নের জবাবে মাল্য ব্যঙ্গের সুরে বলেন, ‘‘জেলের ব্যবস্থা বেশ ভালই!’’